b'\n_START_ARTICLE_\nUtripa\xc4\x8da\n_START_PARAGRAPH_\nUtripa\xc4\x8de ali haltere so parne okon\xc4\x8dine na oprsju nekaterih dvokrilih \xc5\xbeu\xc5\xbeelk v obliki majhnih pali\xc4\x8dastih izrastkov z glavico na konici, ki spominjajo na bucikino glavico. Med letom utripajo simultano s krili in sodelujejo pri vzdr\xc5\xbeevanju ravnote\xc5\xbeja._NEWLINE_So homologne krilom, iz katerih so se tudi razvile. Imata jih dva specializirana redova \xc5\xbeu\xc5\xbeelk: pri pahlja\xc4\x8dekrilcih je v utripa\xc4\x8de preobra\xc5\xbeen prvi par kril, pri dvokrilcih (muhe, komarji, obadi,...) pa drugi._NEWLINE_Delujejo na principu vibrirajo\xc4\x8dega \xc5\xbeiroskopa. Zaradi razmeroma te\xc5\xbeke konice imajo utripa\xc4\x8de tendenco po ohranjanju ravnine utripanja ob obra\xc4\x8danju telesa. Kadar \xc5\xbeu\xc5\xbeelka spremeni smer, se ustvari sila v prvotni ravnini, ki deluje na kutikulo in jo deformira. To silo \xc5\xbeu\xc5\xbeelka zazna z mehanoreceptorji, imenovanimi kampaniformne senzile, ki se nahajajo pri bazi vsake utripa\xc4\x8de. Tako delujejo utripa\xc4\x8de kot sistem za ohranjanje ravnote\xc5\xbeja. Imajo pomembno vlogo pri stabilizaciji vida in posredujejo podatke o aerodinami\xc4\x8dnem momentu letalnim mi\xc5\xa1icam, kar omogo\xc4\x8da dvokrilcem izvajanje izredno hitrih in natan\xc4\x8dnih manevrov med letom._NEWLINE_Na podobnem principu kot utripa\xc4\x8de deluje umetni horizont v letalih.'